Document ID: 32006R1086

ΚΑΝΟΝΙΣΜΌΣ (ΕΚ) αριθ. 1086/2006 ΤΟΥ ΣΥΜΒΟΥΛΊΟΥ
της 11ης Ιουλίου 2006
για την τροποποίηση του κανονισμού (ΕΚ) αριθ. 2866/98 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφος 5,
την πρόταση της Επιτροπής,
τη γνώμη της Ευρωπαϊκής Κεντρικής Τράπεζας (1),
Εκτιμώντας τα ακόλουθα:
(1)
Ο κανονισμός (ΕΚ) αριθ. 2866/98 του Συμβουλίου, της 31ης Δεκεμβρίου 1998, σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ (2) καθορίζει τις τιμές μετατροπής από την 1η Ιανουαρίου 1999.
(2)
Σύμφωνα με το άρθρο 4 της Πράξης Προσχώρησης του 2003, η Σλοβενία είναι κράτος μέλος με παρέκκλιση, κατά τα οριζόμενα στο άρθρο 122 της συνθήκης.
(3)
Σύμφωνα με την απόφαση 2006/495/ΕΚ του Συμβουλίου, της 11ης Ιουλίου 2006, κατ’ εφαρμογή του άρθρου 122 παράγραφος 2 της συνθήκης, για την υιοθέτηση του ενιαίου νομίσματος από τη Σλοβενία την 1η Ιανουαρίου 2007 (3), η Σλοβενία πληροί τις απαιτούμενες προϋποθέσεις για την υιοθέτηση του ενιαίου νομίσματος και η παρέκκλιση για τη χώρα αυτή καταργείται από την 1η Ιανουαρίου 2007.
(4)
Η εισαγωγή του ευρώ στη Σλοβενία απαιτεί τη θέσπιση της τιμής μετατροπής μεταξύ του ευρώ και του τόλαρ. Η εν λόγω τιμή μετατροπής θα πρέπει να ορισθεί σε 239,640 Σλοβενικά τόλαρ για 1 ευρώ, που αντιστοιχεί στην ισχύουσα σήμερα κεντρική ισοτιμία των τόλαρ στον μηχανισμό συναλλαγματικών ισοτιμιών (ΜΣΙ ΙΙ).
(5)
Ως εκ τούτου, ο κανονισμός (ΕΚ) αριθ. 2866/98 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον πίνακα των τιμών μετατροπής του άρθρου 1 του κανονισμού (ΕΚ) αριθ. 2866/98, παρεμβάλλονται τα εξής μεταξύ των τιμών για τα Πορτογαλικά εσκούδος και τα Φινλανδικά μάρκα:
«= 239,640 Σλοβενικά τόλαρ».
Άρθρο 2
Ο παρών κανονισμός αρχίζει να ισχύει την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουλίου 2006.

Labels: 2
18